اگر ٹوئٹر ایلون مسک کی نجی ملکیت میں چلا گیا تو کیا کیا تبدیلیاں ہو سکتی ہیں؟
ایلون مسک کہہ چکے ہیں کہ وہ ٹوئٹر کے ایسے ضوابط کی،  جن کی بنیاد پر سابق صدر ڈونلڈ ٹرمپ کا اکاؤنٹ معطل کیا گیا تھا ان میں گنجائش اور رعایت دینے کے خواہاں ہیں۔ جب کہ انہوں نے اس  پلیٹ فارم سے ’اسپیم بوٹ‘ اور فیک اکاؤنٹ ختم کرنے کے عندیہ بھی دیا تھا۔
ویب ڈیسک — نجی ملکیت میں جانے کے بعد ٹوئٹر کے حصص نیویارک اسٹاک ایکسچینج میں دستیاب نہیں ہوں گے۔ اس کے علاوہ کمپنی ممکنہ طور پر اپنی تفصیلات وال اسٹریٹ اور امریکہ میں کاروباری ضوابط کی نگرانی کرنے والے متعلقہ اداروں کو فراہم کرنے کی پابندی سے بھی آزاد ہو گا۔ ٹوئٹر صارفین کے لیے ممکنہ طور پر یہ تبدیلی واقع ہوسکتی ہے کہ پہلے کے مقابلے میں کمپنی اپنی پالیسی میں بڑی یا غیر مقبول تبدیلیاں کرنے کے لیے آزاد ہوجائے گی۔ یہ آزادی اس لیے بھی ہوگی کہ نجی ملکیت میں جانے کے بعد اسے وال اسٹریٹ میں اپنے حصص کے اتار چڑھاؤ سے متعلق کسی دباؤ کا سامنا نہیں رہے گا۔ یہاں ٹوئٹر کے نجی ملکیت میں جانے کے بعد آنے والی چند نمایاں ممکنہ تبدیلیوں کے بارے میں بتایا جارہا ہے۔ اگر ٹوئٹر کی فروخت کا معاہدہ طے شدہ طریقے پر ہوا تو اس میں سرمایہ کاری کرنے والوں کو فی شیئر کے بدلے 54.20 ڈالر ملیں گے۔ اس ادائیگی کے بعد یہ شیئر منسوخ کر دیے جائیں گے۔ اس کے بعد ٹوئٹر کمپنی امریکہ کے کاروباری ضابطوں کی نگرانی کرنے والے اداروں کو ہر تین ماہ بعد اپنی آمدن سے متعلق دستاویزات فراہم کرنے کی پابند نہیں رہے گی۔ اس کے علاوہ کمپنی اپنی حکمتِ عملی یا آپریشنز میں بھی بڑی تبدیلیاں لاسکتی ہے جس کا براہِ راست تعلق اس کے مستقبل سے ہوگا۔ موجودہ حالت میں اگر کمپنی اپنی حکمت عملی اور معاشی سرگرمیوں سے متعلق تفصیلات جاری نہیں کرتی ہے تو اس کے خلاف قانونی چارہ جوئی ہوسکتی ہے ، جب کہ نجی ملکیت میں جانے کے بعد وہ اس پابندی سے آزاد ہو جائے گی۔ کولمبیا یونیورسٹی سے تعلق رکھنے والے پروفیسر ایرک ٹیلی کا کہنا ہے کہ سب سے بڑا فرق یہ پیدا ہوگا کہ ایلون مسک اس کے مالک کے طور پر اسے اپنی خواہشات کے مطابق چلا سکتے ہیں یا اس میں جو بھی باقی ماندہ شراکت دار ہیں ان کی رائے بھی شامل کرسکتے ہیں۔ جب کہ موجودہ ڈھانچے میں کمپنی کو اپنے شیئر ہولڈرز کی بڑی تعداد کی رائے کا بھی خیال رکھنا پڑتا ہے۔ کمپنی پر اختیار کے حوالے سے ایرک ٹیلی کا کہناہے کہ ابھی بھی کمپنی کا بورڈ آف ڈائریکٹرز برقرار رہے گا اور اسے ریاستی سطح کے کارپوریٹ ضوابط پر عمل درآمد بھی کرنا ہوگا۔ اس کے علاوہ کمپنی پر ٹیکس، ماحولیات سمیت دیگر قوانین بھی لاگو ہوں گے۔ نجی ملکیتی کمپنی بننے کے بعد ٹوئٹر کیوں کہ شیئر ہولڈرز کے سامنے جوابدہ نہیں رہے گی اس لیے اپنی پالیسی یا حکمتِ عملی میں کسی بڑی تبدیلی کی صورت میں سرمایہ کاروں کے دباؤ کا سامنا نہیں رہے گا۔ ایلون مسک پہلے ہی اشتہارات پر کم سے کم انحصار کا عندیہ دے چکے ہیں جب کہ اس وقت یہی ٹوئٹر کی آمدن کا سب سے بڑا ذریعہ ہیں۔ عام طور پر سرمایہ کار جب کسی کمپنی کی پالیسی یا حکمتِ عملی سے مطمئن نہیں ہوتے تو اس کے حصص کی قیمتیں گرا دیتے ہیں۔ اس کے علاوہ پبلک لمیٹڈ کمپنی کو اپنے سرمایہ کاروں کے مفادات کا بھی خیال رکھنا پڑتا ہے۔ نجی ملکیتی کمپنی کو اسٹاک میں اپنی حصص کی قیمتوں کے بارے میں کوئی فکر لاحق نہیں ہوتی۔ نہ ہی اسے اپنے انتظامی فیصلوں اور اخراجات سے متعلق شیئر ہولڈرز کو جواب دہ ہونا پڑتا ہے۔ نارتھ ویسٹرن یونیورسٹی میں بزنس مینجمنٹ کے پروفیسر ہیری کریمر کا کہنا ہے کہ پرائیوٹ اور پبلک کمپنیاں دونوں ہی اپنے فیصلوں میں آزاد ہوتی ہیں لیکن نجی ملکیتی کمپنیوں کو شیئر ہولڈرز کی شکایات کا خدشہ نہیں ہوتا۔ ان کا کہنا ہے کہ پبلک کمپنیوں کو شیئر ہولڈرز کے علاوہ میڈیا اور ریگولیٹرز کی بھی کڑی نگرانی کا سامنا ہوتا ہے۔ اگر ایلون مسک ٹوئٹر کے واحد شیئر ہولڈر بن جاتے ہیں تو اس کا انحصار بڑی حد تک ان کی مرضی پر ہوگا کہ وہ اس کمپنی سے منافع کمائیں یا نہیں۔ لیکن وہ اس ڈیل کی ادائیگی کے لیے کئی بینکوں سے ساڑھے 25 ارب ڈالر قرض لے رہے ہیں۔ بینک سود سمیت یہ رقم واپس لیں گے۔ مسک اگر دیگر شیئر ہولڈرز کو اپنے ساتھ رکھتے ہیں تو وہ بھی منافع کے لیے دباؤ ڈالیں گے۔ اس لیے شراکت داروں کے ساتھ اختیارات کو ایک فرد یا چند لوگوں تک محدود کرنا آسان نہیں رہتا۔ البتہ نجی ملکیت میں جانے کےبعد بھی کوئی کمپنی دوبارہ اپنی نوعیت تبدیل کرکے پبلک لمیٹڈ کمپنی بن سکتی ہے اور اس کے حصص اسٹاک مارکیٹ میں فروخت کے لیے پیش کیے جاسکتے ہیں۔ ایلون مسک ٹوئٹر پر شیئر کیے جانے والے مواد کے قواعد میں تبدیلی کے بھی خواہاں ہیں۔ وہ کہہ چکے ہیں کہ وہ ٹوئٹر کے ایسے ضوابط کی، جن کی بنیاد پر سابق صدر ڈونلڈ ٹرمپ کا اکاؤنٹ معطل کیا گیا تھا ان میں گنجائش اور رعایت دینے کی تجویز بھی دیتے ہیں۔ جب کہ انہوں نے اس پلیٹ فارم سے ’اسپیم بوٹ‘ اور فیک اکاؤنٹ ختم کرنے کے عندیہ بھی دیا تھا۔ مسک اشتہارات کے بجائے ٹوئٹر کو سبسکرپشن کے ذریعے آمدن کے ماڈل پر لانا چاہتے ہیں جس میں ادائیگی کرنے والے صارفین زیادہ بہتر انداز میں ٹوئٹر استعمال کرسکیں گے۔ ایلون مسک کہہ چکے ہیں جتنا ممکن ہو اتنی زیادہ آزادیٔ اظہار ہونی چاہیے۔ وہ ٹوئٹر کو عالمی سطح پر آزادی اظہار کا پلیٹ فورم سمجھتے ہیں۔ ان خیالات کی وجہ سے بعض حلقوں میں یہ تحفظات پائے جاتے ہیں کہ نسل پرستانہ اور نفرت انگیز مواد پر قابو پانے سے متعلق ٹوئٹر کی ضوابط میں آئندہ تبدیلی آسکتی ہے۔ لیکن حال ہی میں انہوں نے ٹیڈ ٹاک کو اپنے ایک انٹرویو میں آزادیٴ اظہار سے متعلق حدود کے بارے میں کہا تھا کہ ٹوئٹر اس بارے میں ملکی قوانین کی پاسداری کرے گا لیکن وہ کمپنی کی پالیسی کی خلاف ورزی کی صورت میں کسی کی پوسٹ کو ڈیلیٹ کرنے یا کسی صارف کے ٹوئٹر اکاؤنٹ پر مستقبل پابندی جیسے فیصلوں میں بہت زیادہ ہچکچاہٹ کا شکار ہوں گے۔